CELEX: 62008TN0489
Language: sk
Date: 2008-11-17 00:00:00
Title: Vec T-489/08: Žaloba podaná 17. novembra 2008 – Power-One Italy/Komisia

10.1.2009   
            
            
               SK
            
            
               Úradný vestník Európskej únie
            
            
               C 6/41
            
         Žaloba podaná 17. novembra 2008 – Power-One Italy/Komisia
   (Vec T-489/08)
   (2009/C 6/81)
   Jazyk konania: taliančina
   Účastníci konania
   
      Žalobca: Power-One Italy SpA (Terranova Bracciolini, Taliansko) (v zastúpení: R. Giuffrida, advokát, A. Giussani, advokát)
   
      Žalovaná: Komisia Európskych spoločenstiev
   Návrhy žalobcu
   
               —
            
            
               uložiť Komisii Európskych spoločenstiev v zmysle článku 288 Zmluvy o založení Európskych spoločenstiev povinnosť zaplatiť spôsobenú škodu vo výške 2 876 188,99 eur, teda príslušnú sumu vynaloženú na projekt PNEUMA alebo akúkoľvek vyššiu alebo nižšiu sumu, ktorú bude Súd prvého stupňa považovať za spravodlivú,
            
         
               —
            
            
               zaviazať žalovanú na náhradu trov konania.
            
         Žalobné dôvody a hlavné tvrdenia
   Predmetná žaloba sa týka rozhodnutia o ukončení projektu nazvaného „Pneuma“ a o vrátení sumy priznanej ako preddavok na jeho financovanie. Predmetom tohto projektu bolo vytvorenie inovatívneho systému UPS na poskytovanie energie strojným zariadeniam rádiostaníc pre mobilné telefóny prostredníctvom využitia osobitnej rezervy stlačeného vzduchu. Na jeho uskutočnenie žalobca uzavrel dohodu so strategickými partnermi a osobitne s Univerzitou vo Florencii, ktorá sa mala zaoberať projektovaním a zlepšovaním dynamickej časti a testovaním prototypov nového systému, ENEA a FEBE ECOLOGIC, na environmentálnu analýzu nového systému UPS, a s TELEFONICA MOVILES, ktorá dala k dispozícii niektoré základné rádiostanice na španielskom území na účely umožnenia testovania prototypov v skutočných prevádzkových podmienkach.
   V dôsledku uvedeného rozhodnutia Komisie musel žalobca v celom rozsahu vrátiť sumu prijatú ako preddavok na financovanie a okrem toho sa musel zodpovedať svojim vlastným strategickým partnerom, ktorí si uplatnili nároky na náhradu škody. V každom prípade Power One ukončil a dodal projekt na vlastné náklady, pričom zohľadnil aj legitímnu dôveru spočívajúcu v odkladoch, ktoré Komisia vždy poskytla, pričom mu vznikli náklady vo výške 2 876 188,99 eur, a v Španielsku odovzdal úplne účinný a fungujúci prístroj v súlade s dohodami so žalovanou a partnermi.
   Na podporu svojich tvrdení žalobca poukazuje na:
   
               —
            
            
               porušenie článku 10 nariadenia Európskeho parlamentu a Rady (ES) č. 1655/2000 zo 17. júla 2000 o finančnom nástroji pre životné prostredie (LIFE) (1),
            
         
               —
            
            
               neuplatniteľnosť článku 14 Administratívneho usmernenia projektov LIFE v rozsahu, v akom žalobca postupoval vždy v súlade s povinnosťami a riadne spolupracoval a rovnako vždy podrobne odpovedal na všetky žiadosti Komisie. Navyše projekt „Pneuma“ bol uskutočnený v celom rozsahu, je funkčný a skolaudovaný,
            
         
               —
            
            
               diskrimináciu vyplývajúcu z dotknutého rozhodnutia a porušenie všeobecnej zásady legitímnej dôvery.
            
         
      (1)  Ú. v. ES L 192, 28.7.2000, s. 1; Mim. vyd. 15/005, s. 121.